Какве ли су песме моје?
Какве ли су песме моје?

Какве ли су песме моје? 
Каква ли је љубав моја? 
Да искажем сладост њину 
Има л', грло, речца која?

Од срца су песме моје, 
Још их уз то младост доји, 
У китњасти венци њини 
Раздрагана љубав стоји.

Раздрагана љубав стоји — 
А по њојзи пламен шара, 
Што сам га јој посисао 
Из душе јој, из недара:

Јер, једном сам сетан био 
Драгу моју пригрлио, 
Па како је слатка била; 
Душа ми је сву попила.

Ох! љубави моја, смеј се. 
И ти, песмо, смеј се, смеј се! 
Вас обоје младост слади 
Слатка моја близанчади!

Напомене 

 Ова песма је први пут објављена у Песме, 1863 стр. 1

Извори 

 Милорад П. Шапчанин: Целокупна дела, Књига прва, страна 15-16. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин